Basti Ţopescu bifează o nouă misiune îndeplinită la TVR 1. Pe 31 mai, frumoasa brunetă îşi îndeplineşte una dintre cele mai nebuneşti dorinţe. Un nou episod „Vis sau realitate” se vede vineri, de la ora 22.30.
„Visătoarea ediţiei de vineri are milione de urmăritori pe reţelele de socializare şi a fost desemnată drept cel mai bun influencer român de către E! People's Choice Awards. Considerată una dintre cele mai frumoase femei din România, a pornit de la o carieră de modelling care a propulsat-o în lumea televiziunii şi a publicităţii. A colaborat cu nenumărate branduri, aşa încât este greu să te plimbi pe stradă fără să-i vezi chipul pe uriaşe panouri publicitare. La ce mai poate visa o femeie care a călătorit prin toată lumea şi care e iubită de milioane de oameni?” Iată cum, de la o simplă curiozitate, Basti Ţopescu porneşte într-o nouă aventură ce se încheie cu un vis împlinit. Adelina Pestriţu este vedeta care visează alături de echipa „Vis sau realitate” pe 31 mai, de la ora 22.30, la TVR 1.
Feminină, elegantă, rafinată. Adelina Pestriţu este o apariţie pe care te poţi aştepta să o întâlneşti la prezentări de modă, în filme sau reclame, la evenimente cu stil. Şi totuşi, undeva, ascuns în sufletul ei, locuia un vis de... băieţel: cum e să fii... mecanic de locomotivă?!?
„Vis sau realitate”, emisiunea care transformă visurile celebrităților în fapte, îi îndeplineşte dorinţa. Şi nu oricum, ci... cu clasă! Clasa I, mai exact. Pentru că vineri seară o vom vedea pe Adelina Pestriţu conducând primul tren electric din România! Un tren nou-nouţ, care se pregăteşte să străbată ţara.
La rândul său, Basti îi stă alături, asigurându-se că totul merge strună pentru ca visul vedetei să devină realitate. Cum se descurcă tânăra în noua ipostază aflăm vineri, 31 mai, de la ora 22.30, într-o ediţie în premieră din sezonul 3 „Vis sau realitate”, la TVR 1.
Artişti, influenceri, medici celebri sau designeri, persoane publice – suntem convinşi că îşi trăiesc visul, că au ajuns acolo unde şi-au dorit o viaţă. Totuşi, cândva, vedetele de astăzi aveau alte aspiraţii... Greu de crezut? Familiarizat din copilărie cu tot ceea ce înseamnă munca de televiziune, Sebastian Felix Ţopescu ne dezvăluie dorinţele secrete ale vedetelor şi le ajută să şi le îndeplinească, pentru o zi. Reality show-ul „Vis sau realitate” se vede din martie 2023 la TVR 1, iar din aprilie 2024 urmărim sezonul 3 al emisiunii, în fiecare seară de vineri.